Zelda sê jammer; verduidelik uitlatings | Maroela Media
'n Skermskoot van La Grange se Facebook-blad.
Zelda La Grange, oudpres. Nelson Mandela se voormalige assistent, het om verskoning gevra nadat sy Saterdagoggend teen pres. Jacob Zuma uitgevaar het op Twitter. La Grange het egter ook 'n verduideliking verskaf vir haar uitlatings.
"Ek vra onvoorwaardelik en sonder voorbehoud om verskoning aan alle Suid-Afrikaners wat vanoggend [Saterdag] aanstoot gegee is deur my twiets. Daar is geen "maar" wanneer mense wat niks met jou frustrasie te doen het, seerkry nie. Ek is jammer," het La Grange op Facebook geskryf.
Volgens La Grange was sy die afgelope week in die buiteland en het sy Vrydagaand vinnig op hoogte probeer kom van die nuus. "Die drie belangrikste stories in die week se nuus uit Suid-Afrika het verwys na blankes, kolonialisme en of apartheid (president Jacob Zuma het gesê al die land se probleme het begin toe Jan van Riebeeck in 1652 hier aangekom het; Zuma het die joernalis Max du Preez as rassisties uitgekryt en die ANC het die voorstel dat 'n straat in Kaapstad na oudpresident FW de Klerk vernoem word, teengestaan)."
Volgens La Grange het sy op 'n TV-skerm in die vliegtuig 'n nuusopskrif gesien naamlik "Suid-Afrika in die ergste skuld van 20 jaar. Rand versag." Volgens La Grange het sy kwaad geword. "In 'n poging om my minagting oor die gebeure uit te druk, het ek daarin misluk om konteks te verskaf en het dit geblyk dat ek veralgemeen."
La Grange het gesê haar voorbeeld dat wit mense haar 'n "wit hoer" noem, is geïnterpreteer as: "Ek het swart vriende en ek verdedig altyd swart mense, en daarom is ek vrygestel van slae wanneer ek buite orde is. Dit is eenvoudig nie die geval nie."
Volgens La Grange word sy daagliks "geviktimiseer" vir haar keuse om in Suid-Afrika te glo. "Dit is my werklikheid en ek leef dit en kies dit elke dag. "Ek aanvaar vandag [Saterdag] was verskriklik, maar weet ek sal nooit ophou om krities te wees oor mag en die vryheid wat daarmee gepaard gaan nie. Nóg sal jy. Kolonisasie was 'n verskriklike ding wat gebeur het met ons land, maar ek kan dit nie uitvee of verander nie. Ek vra om verskoning dat ek dit glansryk probeer maak het, maar daar is tye wanneer ek voel dat dit beskou word as die enigste verkeerde ding wat met hierdie land gebeur het. Tog het ons 'n stelsel wat nog elke dag mense 'n onreg aandoen. Jammer as ek jou geloof in my verwoes het."
Volgens La Grange was oudpresident Mandela die hardste op haar en het sy eerste vir hom om verskoning gevra omdat dit geblyk het dat sy veralgemeen het. "Ek is 'n trotse Suid-Afrikaanse Afrikaner wat wil help bou aan die toekoms van ons land. Ek kan nie namens iemand praat nie, maar ek kan jou vertel hoe ek voel. Ons is almal gefrustreerd en kwaad oor die stand van sake vir verskillende redes. Maar daardie frustrasie is nie tot ras of kultuur beperk nie."
La Grange het gesê dit help nie om die onderskeie rasse vir die probleem te blameer nie aangesien dit net die aandag af trek van die werklike probleme wat die land in die gesig staar. "Dit is korrupsie, wanbestuur, ongelykheid en basiese dienslewering. Op enige dag is ons demokrasie beter as apartheid maar dit beteken nie ons moet nie krities wees oor die stand van sake nie."
La Grange se oorspronklike uitlatings op Twitter het 'n hewige debat uitgelok. Klik hier om die berig te lees.
Vier vas ná mislukte plaasaanval
Ten minste het Max en Zelda veroorsaak dat mense hul ware kleure wys . Waldimar Pelser sê bv vandag in Rapport/Netwerk24 onder andere die volgende: "Seksistiese aanlyn grappe, uitlokkende foto's van vroue in kort rokkies, outydse standpunte teen aborsie of vir die doodstraf, kortasem-teenstand teen gayhuwelike, kortsigtige veralgemenings oor wit mense of Afrikaners, spotprente oor die profeet Mohammed of Jode of Jesus, beroepe op die reg tot selfbeskikking – baie hiervan is in swak smaak en getuig van swak oordeel. Soms is dit dom en walglik." Dus kwalifiseer hy die reg tot selfbeskikking ook onder die bogemelde. Of mens nou… Lees meer »
Ai, ons ou volkie kan tog só krities wees. Deur negatiewe kommentaar oor Zelda, was sy gedwing om verskoning te vra m.a.w. polities korrek te wees. Hierdie skynheilige onderdanigheid steek my dwars in die krop. Ons weet almal wat fout is in onse landjie, waarom moet ons daarvoor verskoning vra? Dit gee vir Zuma en sy vrybuiters water op hul meul, hul misdade word tot onbenullighede verklein en eintlik word daar gesê "doen so voort" Waarvoor word gat gekruip? Al hoe ons weer bo sal uitkom is om te veg. So, my volk, ruk julle reg, vergeet van onderdanige ja… Lees meer »
La Grange waag dit werklik om die volgende kwyt te raak : '…Op enige dag is ons demokrasie beter as apartheid maar dit beteken nie ons moet nie krities wees oor die stand van sake nie."..'
'n Trotse Suid-Afrikaanse Afrikaner Ek wonder of sy werklik besef wat die deursnee Afrikaner van haar dink. Sy kan haarself eerder beskryf as 'n South-African African.
"Zeldina" het maar net aandag gesoek, en goed geslaag daarin. Sy moet seker maar nou en dan iets doen om in die nuus te bly. Wat sy bereik het met haar storm-in-'n-teekoppie is min of meer die volgende: 1. Blanke kla tereg oor blatante rassistiese opmerkings deur die land se leier. 2. Blanke kry dwarsklappe van oral in die kuberruim. 3. Blanke vra nederig om verskoning met lang verduideliking op die koop toe. Dalk is dit wat sy wou bereik?
Zelda is bloedjonk en dit is duidelik dat sy nie besef wat die 21 jaar se ANC bewind aan ons land gedoen het nie. Hopelik sal haar ogies eersdaags oopgaan.